CELEX: 32015R0460
Language: hu
Date: 2015-03-19 00:00:00
Title: A Bizottság (EU) 2015/460 végrehajtási rendelete ( 2015. március 19. ) a 2009/138/EK európai parlamenti és tanácsi irányelvnek megfelelően a belső modell jóváhagyására szolgáló eljárás tekintetében végrehajtás-technikai standardok meghatározásáról  EGT-vonatkozású szöveg

20.3.2015   
            
            
               HU
            
            
               Az Európai Unió Hivatalos Lapja
            
            
               L 76/13
            
         A BIZOTTSÁG (EU) 2015/460 VÉGREHAJTÁSI RENDELETE
   (2015. március 19.)
   a 2009/138/EK európai parlamenti és tanácsi irányelvnek megfelelően a belső modell jóváhagyására szolgáló eljárás tekintetében végrehajtás-technikai standardok meghatározásáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a biztosítási és viszontbiztosítási üzleti tevékenység megkezdéséről és gyakorlásáról szóló, 2009. november 25-i 2009/138/EK európai parlamenti és tanácsi irányelvre (1) (Szolvencia II) és különösen annak 114. cikke (2) bekezdésére,
   mivel:
   
               (1)
            
            
               A biztosítóknak és viszontbiztosítóknak meg kell felelniük a 2009/138/EK irányelv belső modellekre vonatkozó követelményeinek. Belső modelljüket a 2009/138/EK irányelv 115. cikke értelmében a belső modell módosítására vonatkozó, jóváhagyott szabályzattal összhangban módosíthatják.
            
         
               (2)
            
            
               A belső modell jelentős módosításához, a kevésbé jelentős módosítások jelentős módosításnak minősülő kombinációjához és a modell módosítására vonatkozó szabályzat módosításához előzetes felügyeleti jóváhagyás szükséges. A belső modellek jóváhagyási folyamata során követendő eljárásokra vonatkozó szabályokat következetesen kell alkalmazni a belső modell jelentős módosításának jóváhagyása és a modell módosítására vonatkozó szabályzat módosításának jóváhagyása tekintetében.
            
         
               (3)
            
            
               A 2009/138/EK irányelv 112. cikke szerinti felügyeleti jóváhagyásra van szükség, ha a belső modell új elemekkel, például a belső modell alkalmazási körébe nem tartozó további kockázatokkal, vagy üzleti egységekkel egészül ki.
            
         
               (4)
            
            
               A 2009/138/EK irányelv szerinti különböző jóváhagyás iránti kérelmek közötti kölcsönhatások miatt a belső modell jóváhagyásának kérelmezése során a biztosító vagy viszontbiztosító tájékoztatja a felügyeleti hatóságot a 2009/138/EK irányelv 308a. cikkének (1) bekezdésében felsorolt elemek jóváhagyására irányuló más, jelenleg folyamatban lévő vagy az elkövetkező hat hónapban benyújtani tervezett kérelmekről. Ez a követelmény szükséges annak biztosításához, hogy a felügyeleti értékelés átlátható és tárgyilagos információkon alapuljon.
            
         
               (5)
            
            
               A belső modellnek és a belső modell jelentős módosításának jóváhagyása során követendő eljárásnak folyamatos kommunikációt kell előírnia a felügyeleti hatóság és a biztosító vagy viszontbiztosító között. Indokolt azelőtt megkezdeni a kommunikációt, mielőtt a formális kérelmet benyújtják a felügyeleti hatósághoz. Ezt a kommunikációt a felügyeleti felülvizsgálati folyamat révén a belső modell vagy a jelentős módosítás jóváhagyását követően is folytatni kell.
            
         
               (6)
            
            
               A jóváhagyási folyamat során a felügyeleti hatóságnak lehetősége kell legyen a belső modell módosítását vagy a 2009/138/EK irányelv 113. cikkében meghatározottak szerinti átmeneti tervet kérni.
            
         
               (7)
            
            
               Az egyedi szinten alkalmazott belső modell esetében a jóváhagyás, a belső modell módosításának jóváhagyása és a modell módosítására vonatkozó szabályzat jóváhagyása során követendő eljárásokra vonatkozóan ebben a rendeletben meghatározott rendelkezések következetesen alkalmazandók a konszolidált csoportszintű szavatolótőke-szükséglet számítására alkalmazott belső modellekre és a csoportszintű belső modellekre vonatkozó eljárásokra.
            
         
               (8)
            
            
               Ez a rendelet az Európai Biztosítás- és Foglalkoztatóinyugdíj-hatóság által a Bizottságnak benyújtott végrehajtás-technikai standardtervezeteken alapul.
            
         
               (9)
            
            
               Az Európai Biztosítás- és Foglalkoztatóinyugdíj-hatóság nyilvános konzultációt folytatott az e rendelet alapját képező végrehajtás-technikai standardtervezetekről, elemezte az esetleges kapcsolódó költségeket és hasznot, továbbá kikérte az 1094/2010/EU európai parlamenti és tanácsi rendelet (2) 37. cikkével összhangban létrehozott érdekképviseleti csoport véleményét.
            
         
               (10)
            
            
               A 2009/138/EK irányelv 308a. cikkében meghatározott, 2015. április 1-jén kezdődő bevezetési időszakban a felügyeleti rendszerrel kapcsolatos jogbiztonság javítása érdekében biztosítani kell, hogy e rendelet a lehető leghamarabb, az Európai Unió Hivatalos Lapjában való megjelenés napját követő napon hatályba lépjen,
            
         ELFOGADTA EZT A RENDELETET:
   1. cikk
   Tárgy
   E rendelet meghatározza:
   
               a)
            
            
               a biztosító vagy viszontbiztosító által benyújtott, a szavatolótőke-szükséglet teljes vagy részleges belső modell alkalmazásával történő meghatározása iránti kérelem jóváhagyása tekintetében a 2009/138/EK irányelv 112. cikkében említett eljárást;
            
         
               b)
            
            
               a 2009/138/EK irányelv 115. cikkének megfelelően a biztosító vagy viszontbiztosító által benyújtott, a belső modell jelentős módosítása és a belső modell módosítására vonatkozó szabályzat módosítása iránti kérelem jóváhagyására vonatkozó eljárást.
            
         2. cikk
   A szavatolótőke-szükséglet belső modell alkalmazásával történő kiszámítása iránti kérelem
   (1)   A biztosító vagy viszontbiztosító a szavatolótőke-szükséglet belső modell alkalmazásával történő kiszámításának jóváhagyása céljából írásbeli kérelmet nyújt be a felügyeleti hatósághoz.
   (2)   A kérelmet azon tagállam valamely hivatalos nyelvén kell benyújtani, amelyben a biztosító vagy viszontbiztosító központi irodája található, vagy a felügyeleti hatósággal egyeztetett nyelven.
   (3)   A szavatolótőke-szükséglet belső modell alkalmazásával történő kiszámításának kérelmezése során a biztosító vagy viszontbiztosító dokumentált bizonyítékot nyújt be arról, hogy a belső modell teljesíti a 2009/138/EK irányelv 101. cikkében, valamint 120–125. cikkében meghatározott követelményeket, részleges belső modell esetében pedig emellett a 2009/138/EK irányelv 113. cikkének követelményeit is. A felügyeleti hatóság a 3. cikknek megfelelően kiegészítő információkat kérhet.
   (4)   A (3) bekezdésben említett dokumentált bizonyítéknak legalább a következőket kell tartalmaznia:
   
               a)
            
            
               egy kísérőlevél, benne:
               
                           i.
                        
                        
                           a szavatolótőke-szükséglet kiszámításához a belső modell egy meghatározott időponttól történő alkalmazásának jóváhagyása iránti kérelem, és a belső modell általános magyarázata, többek között a modell szerkezetének és alkalmazási körének rövid leírása;
                        
                     
                           ii.
                        
                        
                           a kérelmet megelőző azon időszak megerősítése, amely során a belső modellt a 2009/138/EK irányelv 120. cikkében meghatározott követelményeknek megfelelően alkalmazták a kockázatkezelési rendszerben és a döntéshozatali folyamatokban;
                        
                     
                           iii.
                        
                        
                           annak megerősítése, hogy a kérelem teljes és magában foglalja a belső modell pontos leírását, valamint hogy minden lényeges tényt tartalmaz;
                        
                     
                           iv.
                        
                        
                           annak megerősítése, hogy a biztosító vagy viszontbiztosító a konszolidált csoportszintű szavatolótőke-szükséglet kiszámításához belső modellt használó csoport részét képezi-e, vagy hogy van-e a konszolidált csoportszintű szavatolótőke-szükséglet kiszámításához belső modell alkalmazására irányuló olyan kérelem, amelyet már benyújtottak, de még nem kaptak értesítést a határozatról;
                        
                     
                           v.
                        
                        
                           a biztosító vagy viszontbiztosító által benyújtott, vagy a következő hat hónapban benyújtani tervezett azon egyéb kérelmek felsorolása, amelyek a 2009/138/EK irányelv 308a. cikkének (1) bekezdésében felsorolt elemek jóváhagyására irányulnak, a kérelmek benyújtási dátumával együtt;
                        
                     
                           vi.
                        
                        
                           a biztosítón vagy viszontbiztosítón belül a belső modellel kapcsolatos tevékenységben részt vevő érintett munkatársak elérhetősége, valamint a biztosítón vagy viszontbiztosítón belüli azon érintett munkatársak elérhetősége, akikhez kiegészítő információért lehet fordulni;
                        
                     
         
               b)
            
            
               annak magyarázata, hogy a belső modell hogyan fedi le a biztosító vagy viszontbiztosító minden lényeges számszerűsíthető kockázatát. Ha a jóváhagyás iránti kérelem részleges belső modellre vonatkozik, a magyarázatnak a részleges belső modell alkalmazási körébe tartozó lényeges számszerűsíthető kockázatokra kell korlátozódnia, és a biztosító vagy viszontbiztosító benyújtja annak magyarázatát is, hogy a 2009/138/EK irányelv 113. cikkében említett kiegészítő feltételek hogyan teljesülnek;
            
         
               c)
            
            
               magyarázat a belső modell kockázatkezelési rendszerbe való integrálásának megfelelőségéről és eredményességéről, valamint az irányítási rendszerben játszott szerepéről, többek között arról, hogy a belső modell hogyan teszi lehetővé a biztosító vagy viszontbiztosító számára a kockázatok folyamatos azonosítását, mérését, monitorozását, kezelését és jelentését; e célból a kérelem tartalmazza a 2009/138/EK irányelv 41. cikkének (3) bekezdésében említett, a kockázatkezelési rendszerre vonatkozó szabályzat idevágó kivonatait;
            
         
               d)
            
            
               a belső modell lényeges erősségeinek, gyengeségeinek és korlátainak a biztosító vagy viszontbiztosító általi értékelése és indokolása, beleértve a (2) bekezdésben említett követelményeknek való megfelelésre vonatkozó önértékelést; a biztosító vagy viszontbiztosító felvázolja a belső modell jövőbeli fejlesztésére vonatkozó tervét is, amely az azonosított gyengeségek vagy korlátok kezelésére szolgál, vagy a belső modell továbbfejlesztésére vagy kiterjesztésére vonatkozik;
            
         
               e)
            
            
               ha a biztosító vagy viszontbiztosító a szavatolótőke-szükséglet kiszámításához belső modellt használó csoport részét képezi, vagy ha a konszolidált csoportszintű szavatolótőke-szükséglet kiszámításához belső modell alkalmazására irányuló kérelmet nyújtottak be, amely kapcsán még nem kaptak értesítést a határozatról, annak indokolása, hogy a csoportszintű belső modell miért nem felel meg a biztosító vagy viszontbiztosító kockázati profiljának, valamint az egyedi szinten alkalmazandó belső modell és a csoportszintű belső modell közötti különbségek leírása;
            
         
               f)
            
            
               a belső modell technikai specifikációi, többek között a belső modell szerkezetének részletes leírása, a belső modell alapjául szolgáló azon feltevések felsorolásával és indokolásával együtt, amely feltevések módosítása jelentős hatással lenne a szavatolótőke-szükségletre;
            
         
               g)
            
            
               a biztosító vagy viszontbiztosító belső ellenőrzési rendszere megfelelőségének magyarázata, figyelembe véve a modell struktúráját és terjedelmét;
            
         
               h)
            
            
               a belső modell fejlesztéséért és érvényesítéséért felelős személyzet erőforrásai, gyakorlata és objektivitása megfelelőségének magyarázata;
            
         
               i)
            
            
               a 2009/138/EK irányelv 115. cikkében említett, a belső modell módosítására vonatkozó szabályzat;
            
         
               j)
            
            
               a 2009/138/EK irányelv 121. cikke (2) bekezdésének megfelelően a valószínűség-eloszlási előrejelzés számításához használt módszerek és a biztosítástechnikai tartalékok számításához használt módszerek közötti összhangot biztosító folyamat leírása;
            
         
               k)
            
            
               a belső modellben használt adatok jegyzéke, megadva forrásukat, jellemzőiket és felhasználásukat, valamint az adatok pontosságát, teljességét és helyességét biztosító folyamat leírása;
            
         
               l)
            
            
               a legutóbbi eredményfelosztás kimenetele és az eredmények felosztására vonatkozó specifikációk a 2009/138/EK irányelv 123. cikkének megfelelően, beleértve az eredménynek és a biztosító vagy viszontbiztosító fő üzleti egységeinek a meghatározását, valamint a teljes eredmény kockázati kategóriákhoz és fő üzleti egységekhez való hozzárendelését;
            
         
               m)
            
            
               a belső modell független érvényesítési folyamatának leírása, és a legutóbbi érvényesítés eredményéről szóló jelentés a 2009/138/EK irányelv 124. cikkének megfelelően, beleértve a tett ajánlásokat és az azokra válaszul hozott intézkedéseket;
            
         
               n)
            
            
               a 2009/138/EK irányelv 125. cikkében meghatározott, a belső modellre vonatkozó dokumentáció részét képező dokumentumok jegyzéke;
            
         
               o)
            
            
               ha a biztosító vagy viszontbiztosító a 2009/138/EK irányelv 126. cikkében említettek szerint harmadik féltől származó modellt vagy adatokat használ, annak igazolása, hogy az ilyen külső modell vagy adatok használata nem akadályozza meg a biztosítót vagy viszontbiztosítót abban, hogy teljesíteni tudja az említett irányelv 101. cikkében, valamint 120–125. cikkében meghatározott követelményeket, részleges modell esetében pedig emellett az említett irányelv 113. cikkében meghatározott követelményeket is, valamint annak igazolása, hogy az említett modell vagy adatok alkalmasak a belső modellen belüli használatra, és a külső modellek vagy adatok belső modellekkel vagy adatokkal szembeni előnyben részesítésének magyarázata;
            
         
               p)
            
            
               a biztosító vagy viszontbiztosító kockázatkategorizálása szerinti legtagoltabb szinten a belső modellel számított szavatolótőke-szükséglet becslése, és a standard formula legtagoltabb szintjén a standard formulával számított szavatolótőke-szükséglet becslése a kérelem benyújtásának időpontja előtti utolsó olyan időpont vonatkozásában, amikor a szavatolótőke-szükséglet kiszámítása a standard formulával történt. Ha kérelem benyújtása előtt még nem számítottak szavatolótőke-szükségletet, a szavatolótőke-szükséglet standard formula szerinti becslését a standard formula paramétereinek megfelelően, és nem a biztosítóra vagy viszontbiztosítóra jellemző paramétereknek megfelelően kell kiszámítani;
            
         
               q)
            
            
               a biztosító vagy viszontbiztosító tevékenysége azon részeinek azonosítása, amelyeket fő üzleti egységként soroltak be, és e besorolás indoklása;
            
         
               r)
            
            
               részleges belső modell esetében annak magyarázata, hogy a tervezett integrálási technika hogyan teljesíti a 2009/138/EK irányelv 113. cikke (1) bekezdésének követelményeit, és a biztosítási és viszontbiztosítási üzleti tevékenység megkezdéséről és gyakorlásáról szóló 2009/138/EK európai parlamenti és tanácsi irányelv (Szolvencia II) kiegészítéséről szóló, 2014. október 10-i (EU) 2015/35 felhatalmazáson alapuló bizottsági rendelet 239. cikkének (1) bekezdésében említett alapértelmezett integrálási technikától eltérő technika esetén a tervezett integrálási technika indoklása.
            
         (5)   A biztosító vagy viszontbiztosító dokumentált bizonyítékot nyújt be a kérelemnek a 2009/138/EK irányelv 116. cikkében meghatározottak szerinti, az igazgatási, irányító vagy felügyelő testület általi jóváhagyásáról.
   (6)   A biztosító vagy viszontbiztosító a kérelemhez csatolt minden dokumentumról és bizonyítékról jegyzéket nyújt be. Amennyiben egy adott dokumentum tartalma más dokumentumok vonatkozásában is lényeges, a biztosító vagy viszontbiztosító megvilágítja e lényeges vonatkozás mibenlétét, és kereszthivatkozásokat ad meg.
   3. cikk
   A kérelem értékelése
   (1)   A felügyeleti hatóság visszaigazolja a biztosító vagy viszontbiztosító kérelmének kézhezvételét.
   (2)   A felügyeleti hatóság a kérelem beérkezésének időpontjától számított 30 napon belül eldönti, hogy a kérelem teljes-e. A szavatolótőke-szükséglet kiszámításához belső modell alkalmazása iránti kérelem akkor tekinthető teljesnek, ha a 2. cikk (2) bekezdésében meghatározott minden dokumentált bizonyítékot tartalmaz.
   (3)   Ha a felügyeleti hatóság megállapítja, hogy a kérelem nem teljes, azonnal értesíti a kérelmet benyújtó biztosítót vagy viszontbiztosítót arról, hogy a hat hónapos jóváhagyási időszak nem kezdődött meg, és megindokolja, hogy miért nem teljes a kérelem.
   (4)   Ha a felügyeleti hatóság megállapítja, hogy a kérelem teljes, értesíti a kérelmet benyújtó biztosítót vagy viszontbiztosítót a kérelem teljességéről és a hat hónapos jóváhagyási időszak kezdetének időpontjáról. A kezdő nap megegyezik a teljes kérelem kézhezvételének időpontjával.
   (5)   Ha a felügyeleti hatóság teljesnek tekint egy kérelmet, az nem zárja ki, hogy a felügyeleti hatóság az értékelés elvégzéséhez szükséges kiegészítő információkat kérjen. A kérésben meg kell határozni a szükséges kiegészítő információkat és a kérést indokolni kell.
   (6)   A biztosító vagy viszontbiztosító gondoskodik róla, hogy a 2009/138/EK irányelv 125. cikkében említett minden dokumentum – lehetőség szerint elektronikus formában – a felügyeleti hatóság rendelkezésére álljon a kérelem értékelése során.
   (7)   A kérelem értékelése magában foglalja a biztosítóval vagy viszontbiztosítóval folytatott folyamatos kommunikációt, és magában foglalhatja a belső modell módosításának előírását, és részleges belső modell esetében átmeneti terv előírását a 2009/138/EK irányelv 113. cikkében meghatározottak szerint.
   (8)   Ha a felügyeleti hatóságok megállapítják, hogy a belső modell annak módosítása esetén jóváhagyható lenne, erről értesíthetik a biztosítót vagy viszontbiztosítót.
   (9)   Ha a felügyeleti hatóság további információt vagy a belső modell módosítását kéri, a biztosító vagy viszontbiztosító kérheti a 2009/138/EK irányelv 112. cikkének (4) bekezdésében említett hat hónapos jóváhagyási időszak felfüggesztését. A felfüggesztés véget ér, amikor a biztosító vagy viszontbiztosító megtette a szükséges módosításokat és a felügyeleti hatósághoz beérkezett a módosítások dokumentált bizonyítékát tartalmazó módosított kérelem. A felügyeleti hatóság ekkor tájékoztatja a biztosítót vagy viszontbiztosítót a jóváhagyási időszak lejáratának új dátumáról.
   4. cikk
   A biztosító vagy viszontbiztosító joga a kérelem visszavonására
   A szavatolótőke-szükséglet kiszámításához belső modell alkalmazása iránti kérelmet benyújtó biztosító vagy viszontbiztosító a felügyeleti hatóságot írásban értesítve a kérelemről való határozathozatalt megelőzően bármikor visszavonhatja kérelmét.
   5. cikk
   A kérelemről hozott határozat
   (1)   A felügyeleti hatóság csak akkor hagyja jóvá a belső modell alkalmazása iránti kérelmet, ha meggyőződött arról, hogy a biztosító vagy viszontbiztosító kockázatazonosítási, -mérési, -felügyeleti, -kezelési és -jelentési rendszerei megfelelőek és különösen ha meggyőződött arról, hogy a belső modell teljesíti a 2009/138/EK irányelv 101., 112. és 120–125. cikkében meghatározott követelményeket, részleges belső modell esetében pedig ezek mellett az említett irányelv 113. cikkében meghatározott követelményeket is.
   (2)   Ezenkívül a felügyeleti hatóság csak akkor hagyja jóvá a belső modell alkalmazása iránti kérelmet, ha meggyőződött arról, hogy a modell módosítására vonatkozó szabályzat megfelel a 2009/138/EK irányelv 115. cikkében meghatározott követelményeknek. Ha a felügyeleti hatóság határozatot hozott a kérelemről, határozatáról haladéktalanul, írásban értesíti a biztosítót vagy viszontbiztosítót. Ez a határozat a következőket foglalja magában:
   
               a)
            
            
               ha a felügyeleti hatóság jóváhagyja a kérelmet, az a kezdő időpont, amikortól a szavatolótőke-szükséglet kiszámításához a modellt kell használni;
            
         
               b)
            
            
               ha a felügyeleti hatóság jóváhagyja a kérelmet, a jóváhagyásról szóló határozathoz kapcsolódó feltételek, a feltételek indokolásával együtt;
            
         
               c)
            
            
               ha a felügyeleti hatóság elutasítja a kérelmet, a határozat alapjául szolgáló indokok;
            
         
               d)
            
            
               ha a felügyeleti hatóság a 2009/138/EK irányelv 113. cikkének megfelelően átmeneti tervet írt elő, a 6. cikkben említett átmeneti terv jóváhagyásáról szóló határozat.
            
         (3)   A felügyeleti hatóságok nem teszik közzé, hogy valamely biztosító vagy viszontbiztosító a szavatolótőke-szükséglet kiszámításához belső modell alkalmazását kérelmezte, és hogy a kérelmet elutasították vagy visszavonták.
   6. cikk
   Átmeneti terv a modell alkalmazási körének kiterjesztésére
   (1)   A 2009/138/EK irányelv 113. cikke (2) bekezdésében említett esetben a felügyeleti hatóság elmagyarázza az átmeneti terv előírásának indokait, és meghatározza azt a minimális alkalmazási kört, amelyet a belső modellnek az átmeneti terv végrehajtását követően le kell fednie.
   (2)   Az átmeneti tervet jóvá kell hagynia a biztosító vagy viszontbiztosító igazgatási, irányító vagy felügyelő testületének, és abban egyértelműen meg kell határozni a terv végrehajtásának időtartamát, az alkalmazási kör kiterjesztését és a belső modell alkalmazási körének kiterjesztéséhez szükséges intézkedéseket és forrásokat. A felügyeleti hatóság értékeli a biztosító vagy viszontbiztosító által benyújtott tervet. A felügyeleti hatóság szükség esetén az igazgatási, irányító vagy felügyelő testület által jóváhagyott, módosított átmeneti tervet írhat elő, amelyet jóváhagyásra be kell nyújtani.
   (3)   Ha a biztosító vagy viszontbiztosító nem hajtja végre a modell alkalmazási körének kiterjesztésére vonatkozó átmeneti tervet, a felügyeleti hatóság – más rendelkezésre álló felügyeleti intézkedések sérelme nélkül – a következő intézkedéseket hozhatja:
   
               a)
            
            
               meghosszabbítja a terv végrehajtásának időtartamát;
            
         
               b)
            
            
               a terv módosításának függvényében meghosszabbítja a terv végrehajtásának időtartamát;
            
         
               c)
            
            
               előírja a biztosító vagy viszontbiztosító számára, hogy a szavatolótőke-szükségletet a 2009/138/EK irányelv 103–111. cikkében meghatározott standard formula szerint számítsa;
            
         
               d)
            
            
               engedélyezi a részleges belső modellnek az (1) bekezdésben említett minimális alkalmazási körnél korlátozottabb alkalmazási körrel való alkalmazását.
            
         7. cikk
   A belső modell módosítása
   (1)   A biztosítónak vagy viszontbiztosítónak a belső modell jelentős módosítása iránti kérelemhez csatolnia kell annak dokumentált bizonyítékát, hogy a belső modell jelentős módosítását követően teljesülnek a 2009/138/EK irányelv 101., 112. és 120–125. cikkében meghatározott követelmények, részleges belső modell esetében pedig ezek mellett az említett irányelv 113. cikkében meghatározott követelmények is.
   (2)   A biztosítónak vagy viszontbiztosítónak a kérelemhez csatolnia kell a 2. cikkben meghatározott dokumentumokat, ha azok tartalmát befolyásolja a belső modell jelentős módosítása, a bennük végrehajtott módosítások megjelölésével együtt, továbbá a jelentős módosításnak a jóváhagyott belső modellre és annak eredményeire gyakorolt minőségi és mennyiségi hatásának részletes leírását.
   8. cikk
   A belső modell módosítására vonatkozó szabályzat módosítása
   (1)   A biztosítónak vagy viszontbiztosítónak a belső modell módosítására vonatkozó szabályzat módosításának jóváhagyása iránti kérelemhez csatolnia kell a belső modell módosítására vonatkozó szabályzat módosításának indokát, és annak bizonyítékát, hogy a módosítást követően teljesülnek a szóban forgó szabályzat jóváhagyásának követelményei.
   (2)   A felügyeleti hatóság kizárólag akkor hagyja jóvá a belső modell módosítására vonatkozó szabályzat módosítása iránti kérelmet, ha meggyőződött arról, hogy a szabályzat alkalmazási köre átfogó, és hogy a belső modell módosítására vonatkozó szabályzatban leírt eljárások biztosítják, hogy a belső modell folyamatosan megfeleljen a 2009/138/EK irányelv 101., 112. és 120–125. cikkében meghatározott követelményeknek, részleges belső modell esetében pedig ezek mellett az említett irányelv 113. cikkében meghatározott követelményeknek is.
   9. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. március 19-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 335., 2009.12.17., 1. o.
   
   
      (2)  Az Európai Parlament és a Tanács 2010. november 24-i 1094/2010/EU rendelete az európai felügyeleti hatóság (az Európai Biztosítás- és Foglalkoztatóinyugdíj-hatóság) létrehozásáról, valamint a 716/2009/EK határozat módosításáról és a 2009/79/EK bizottsági határozat hatályon kívül helyezéséről (HL L 331., 2010.12.15., 48. o.).